વેનેઝુએલા દક્ષિણ અમેરિકા ખંડમાં આવેલો દેશ છે ને તેની રાજધાની કારાકાસ શહેર છે. વેનેઝુએલા ઉષ્ણકટિબંધીય પ્રદેશ છે તેથી ત્યાંનું વાતાવરણ ભારતને મળતું આવે છે. વેનેઝુએલાની પૂર્વ દિશામાં ગિયાના, દક્ષિણ દિશામાં બ્રાઝિલ તેમજ પશ્ચિમ દિશામાં કોલંબિયા છે. ઉત્તર પૂર્વ દિશામાં આટલાંટિક મહાસાગર આવેલો છે ને તેમાં વેસ્ટ ઈન્ડિયન ટાપું છે. વેનેઝુએલાનું સત્તાવાર નામ બોલિવિયન રિપબ્લિક ઓફ વેનેઝુએલા ને તેની વસ્તી લગભગ સવા ત્રણ કરોડ છે. તેનો વિસ્તાર ૯,૧૬,૪૪૫ ચોરસ કિલોમીટર છે ને મુખ્ય ભાષા સ્પેનિશ છે. એ સિવાય અન્ય સ્થાનિક ભાષાઓ બોલાય છે. બહુમતી લોકોનો ધર્મ ખ્રિસ્તી છે ને ૭૧ ટકા લોકો રોમન કેથોલિક ધર્મ પાળે છે. બાર્સિલોના, કારબોલો, મરાકૈબો, વેલેન્સિયા, ટર્મેરો, મતુરીન વગેરે વેનેઝુએલાનાં મોટાં શહેરો છે. દક્ષિણમાં એમેઝોનિયન જંગલ તથા ઉત્તર ભાગમાં દરિયાકાંઠે પથરાયેલા ગાલીચા જેવા બીચ મન મોહી લે તેવા છે. આ દેશ તેના કુદરતી સૌંદર્ય ઉપરાંત વિશ્ર્વસુંદરીઓ માટે પણ જાણીતો છે.